C 296/6

Paziņojums uzņēmējiem

Krievijas jēlnaftas un naftas produktu imports Savienībā

(2022/C 296/05)

Ar Padomes Regulu (ES) 2022/879 (2022. gada 3. jūnijs), ar ko groza Padomes Regulu Nr. 833/2014 (2014. gada 31. jūlijs) par ierobežojošiem pasākumiem, reaģējot uz Krievijas militāro agresiju Ukrainā, tika ieviests aizliegums no nākamās dienas pēc regulas publicēšanas tieši vai netieši iegādāties, importēt vai nodot jēlnaftu vai naftas produktus, kā uzskaitīts regulas XXV pielikumā, ja to izcelsme ir Krievijā vai ja tie eksportēti no Krievijas (Padomes Regulas 833/2014 3.m pants (1). Ir paredzēti pārejas periodi: līdz 2022. gada 5. decembrim precēm ar KN kodu 2709 00 un līdz 2023. gada 5. februārim precēm ar KN kodu 2710.

Šis pants paredz īpašas un pagaidu atkāpes un atbrīvojumus dažām ES dalībvalstīm, produktiem un transporta veidiem.

Uz Krievijas naftu, ko pārvadā kopā ar citas izcelsmes naftu jauktā veidā, attiecas šāds aizliegums: tā kā nafta ir savstarpēji aizstājams materiāls, kuru nevar fiziski nošķirt atkarībā no tās izcelsmes, sankcijas piemēro Krievijas izcelsmes naftai, ko importē, nodod vai iegādājas Eiropas Savienībā, kopā ar citas izcelsmes naftu, izņemot gadījumus, kad ir iespējams dalībvalsts iestādēm norādīt precīzu produkta daļu, kuras izcelsme nav Krievijā. Šādā gadījumā Savienībā var ievest precīzu naftas daļu, kuras izcelsme nav Krievijā.

Importētāji Savienībā ir atbildīgi par to, lai tiktu ievēroti 3.m panta noteikumi, jo īpaši tā 3. punkta c) apakšpunkta noteikumi. Uzņēmējiem, kuri ir iesaistīti jēlnaftas un/vai naftas produktu importā, ieteicams veikt visus nepieciešamos uzticamības pārbaudes pasākumus, lai nodrošinātu, ka netiek importēta tāda jēlnafta, kurai piemēro Krievijas sankcijas, pat ja tā ir sajaukta ar trešās valsts izcelsmes naftu, kas sastāvā ir vairākumā, un pierādīt, ka tas tā ir darīts, izņemot gadījumus, kad dalībvalsts iestādēm var skaidri norādīt precīzu produkta daļu, kuras izcelsme nav Krievijā. To var izdarīt, izmantojot dažādus līdzekļus, piemēram, kuģī iekrautās naftas izcelsmes apliecinājumus vai, ja iespējama, ķīmiskās analīzes rezultātus. Importētājiem tiek ieteikts arī pirkuma līgumā ierakstīt klauzulu, saskaņā ar kuru eksportētājs apstiprina, ka pārdotajā naftā nav Krievijas naftas un ka pretējā gadījumā eksportētājs būtu līgumiski atbildīgs par nepatiesas informācijas deklarēšanu.

Naftas importam tiks piemērota kontrole, ieskaitot dokumentu pārbaudes (piemēram, pieprasot detalizētu informāciju, kas pierāda sastāvā esošās naftas izcelsmi) un attiecīgā gadījumā un, ja pieejama, ķīmisko analīzi (laboratorijas pārbaude). Ja importētājs varēs pierādīt trešo valstu jēlnaftas īpatsvaru sūtījumā, tad daudzumu, kas atbilst šai daļai, atļaus izkraut. Atlikušās sūtījuma daļas ievešana Eiropas Savienības muitas teritorijā būs jāatsaka. Ja nav iespējams precīzi noteikt naftas daļu, kuras izcelsme nav Krievijā, un ja tiek konstatēts, ka jēlnaftas sastāvā ir Krievijas jēlnafta, visu sūtījumu nebūs atļauts izkraut ES.

Eiropas Savienības dalībvalstu muitas dienestiem ir norādījumi veikt visus vajadzīgos pasākumus un rīkoties ar īpašu rūpību, lai mazinātu risku, ka Krievijas jēlnaftas importam noteiktās sankcijas varētu tikt apietas, sajaucot to ar trešo valstu izcelsmes naftu. Konkrētāk muitas dienesti pieprasīs dokumentārus vai citus atbilstīgus pierādījumus par to, ka naftas sūtījumi nesatur Krievijas izcelsmes naftu.

Lai gan galvenā atbildība par sankciju, kas saistītas ar naftu, ievērošanu, ir importētajiem, tomēr visiem, kuri iesaistīti naftas importā ES, tostarp pārvadātājiem, apdrošinātājiem un finanšu iestādēm, kas atver kredītlīnijas vai izsniedz akreditīvus, tiek ieteikts veikt uzticamības pārbaudi, lai tie nenodarbotos ar importam ES paredzētas Krievijas jēlnaftas transportēšanu vai ar tās apdrošināšanu. Tas izriet no aizlieguma sniegt tehnisko palīdzību, finansējumu vai finansiālu palīdzību saistībā ar jēlnaftas un naftas produktu iegādi, importu vai nodošanu, kā noteikts Padomes Regulas (ES) Nr. 833/2014 3.m panta 2. punktā.

Importētājiem un visiem uzņēmējiem tiek ieteikts sekot līdzi atjauninājumiem, ko regulāri publicē Eiropas Komisijas tīmekļa vietnē (2).

(1) https://eur-lex.europa.eu/legal-content/LV/TXT/?uri=CELEX%3A02014R0833-20220604

(2) Sankcijas, kas pieņemtas pēc Krievijas militārās agresijas pret Ukrainu|Eiropas Komisija (europa.eu).